Si Sinatra namundag sa Hoboken, New Jersey, an iyo'iyong aki kan mga Italyanong imigranteng Natalie Della (dati, Garaventa) asin Anthony Martin Sinatra. Naghale siya sa haiskul na dai nakatapos ta 47 aldaw sana siya naglaog bago siya pinatalsik dahel sa pagkabarumbado. An saiyang ina, bisto sa gaha na Dolly, maimpluensya sa lugar ninda asin sa grupo nin mga kaapil sa Partido Demokrata, pero nagmamantener nin negosyo sa pag'aborsyon. Mala ta pirang beses na naaresto asin duwang beses nasentensyahan sa siring na sala'. Si Frank man naaresto huli ta nakikiapid sa babaeng may'agom, kaidto sarong krimen pa. An ama ni Frank na si Anthony nagtatrabaho sa Hoboken Fire Department. Kan periodo na grabi an pagtios huli sa Makuring Depression, maski pa siring, si ina niya pirme man siyang natatawan balon asin panggaro'gastos sa bado asin pagruruluwas kan mga barkada. Si Frank kaidto nagtatrabaho sa peryodikong Jersey Observer komo sugo'sugo asin bilang parahigot tornilyo sa Tietjan and Lang shipyard. Mga kaamayan kan 1930 si Frank nagpoon nang magkanta para sa publiko.